CELEX: 32021D1054
Language: lt
Date: 1624233600000
Title: Tarybos sprendimas (ES) 2021/1054 2021 m. birželio 21 d. dėl pozicijos, kurios Europos Sąjungos vardu turi būti laikomasi Tarptautinės alyvuogių tarybos Narių taryboje, dėl alyvuogių aliejui ir alyvuogių išspaudų aliejui bei analizės metodui stigmastadienų kiekiui augaliniame aliejuje nustatyti taikomų prekybos standartų

2021 6 28   
               
               
                  LT
               
               
                  Europos Sąjungos oficialusis leidinys
               
               
                  L 227/37
               
            
         TARYBOS SPRENDIMAS (ES) 2021/1054
         2021 m. birželio 21 d.
         dėl pozicijos, kurios Europos Sąjungos vardu turi būti laikomasi Tarptautinės alyvuogių tarybos Narių taryboje, dėl alyvuogių aliejui ir alyvuogių išspaudų aliejui bei analizės metodui stigmastadienų kiekiui augaliniame aliejuje nustatyti taikomų prekybos standartų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     2016 m. lapkričio 18 d. Jungtinių Tautų būstinėje Niujorke Sąjungos vardu, laikantis Tarybos sprendimo (ES) 2016/1892 (1), pasirašytas 2015 m. Tarptautinis susitarimas dėl alyvuogių aliejaus ir valgomųjų alyvuogių (toliau – Susitarimas) su sąlyga, kad jis bus sudarytas vėliau. Susitarimas pagal jo 31 straipsnio 2 dalį laikinai įsigaliojo 2017 m. sausio 1 d.;
                  
               
                     (2)
                  
                  
                     Susitarimas Sąjungos vardu buvo sudarytas 2019 m. gegužės 17 d. Tarybos sprendimu (ES) 2019/848 (2);
                  
               
                     (3)
                  
                  
                     pagal Susitarimo 7 straipsnio 1 dalį Tarptautinės alyvuogių tarybos Narių taryba (toliau – Narių taryba) priima sprendimus, kuriais keičiami alyvuogių aliejui ir alyvuogių išspaudų aliejui taikomi prekybos standartai;
                  
               
                     (4)
                  
                  
                     per 2021 m. birželio 28–30 d. vyksiančią 113-ąją sesiją Narių taryba ketina priimti sprendimus, kuriais iš dalies keičiami alyvuogių aliejui ir alyvuogių išspaudų aliejui taikomi prekybos standartai (toliau – iš dalies keičiantys sprendimai);
                  
               
                     (5)
                  
                  
                     tikslinga nustatyti poziciją, kurios turi būti laikomasi Narių taryboje Sąjungos vardu, nes iš dalies keičiantys sprendimai, kuriuos ketinama priimti, turės teisines pasekmes Sąjungai vykdant tarptautinę prekybą su kitomis Tarptautinės alyvuogių tarybos (TAT) narėmis ir galės stipriai paveikti Sąjungos teisės aktų turinį, konkrečiai – su alyvuogių aliejumi susijusius prekybos standartus, kuriuos Komisija priėmė pagal Europos Parlamento ir Tarybos reglamento (ES) Nr. 1308/2013 (3) 75 straipsnį;
                  
               
                     (6)
                  
                  
                     iš dalies keičiančiais sprendimais, kuriuos ketina priimti Narių taryba, bus keičiamos alyvuogių aliejaus ir alyvuogių išspaudų aliejaus kai kurių cheminių parametrų ribos ir iš dalies keičiamas vienas analizės metodas. Ribų pakeitimai apima rafinuotam alyvuogių aliejui taikomos alfa tokoferolio ribos pakeitimą nuoroda į gerąją gamybos praktiką, oleino ir palmitino rūgšties kiekio alyvuogių aliejuje ir alyvuogių išspaudų aliejuje nustatymą ir eritrodiolio kiekio rafinuotame aliejuje nustatymą. Analizės metodas susijęs su stigmastadienų kiekio augaliniame aliejuje nustatymu. Iš dalies keičiančius sprendimus išsamiai apsvarstė Komisijos ir valstybių narių alyvuogių aliejaus sektoriaus mokslo ir technikos ekspertai. Iš dalies keičiantys sprendimai padės tarptautiniu mastu suderinti alyvuogių aliejaus standartus ir jais bus nustatyta sistema, kurią taikant bus užtikrinta sąžininga konkurencija alyvuogių aliejaus produktų prekybos sektoriuje. Todėl iš dalies keičiantiems sprendimams turėtų būti pritarta;
                  
               
                     (7)
                  
                  
                     jeigu iš dalies keičiančių sprendimų priėmimas per 113-ąją Narių tarybos sesiją bus atidėtas dėl to, kad kai kurios narės negalės jų patvirtinti, pozicijos remti iš dalies keičiančių sprendimų priėmimą Sąjungos vardu turėtų būti laikomasi taikant galimą Narių tarybos sprendimų priėmimo pasikeičiant korespondencija procedūrą pagal Susitarimo 10 straipsnio 6 dalį. Narių tarybos sprendimų priėmimo pasikeičiant korespondencija procedūra turėtų būti pradėta prieš 2021 m. lapkričio mėn. vyksiančią kitą eilinę Narių tarybos sesiją;
                  
               
                     (8)
                  
                  
                     siekiant apsaugoti Sąjungos interesus, jei galima manyti, kad nauja mokslinė ar techninė informacija, pateikta prieš ar per 113-ąją sesiją, turės įtakos pozicijai, kurios Sąjungos vardu turi būti laikomasi, Sąjungos atstovams Narių taryboje turėtų būti leista prašyti atidėti iš dalies keičiančių sprendimų priėmimą iki kitos Narių tarybos sesijos,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Sąjungos vardu turi būti laikomasi Narių taryboje per jos 2021 m. birželio 28–30 d. vyksiančią 113-ąją sesiją arba taikant Narių tarybos sprendimų priėmimo pasikeičiant korespondencija procedūrą, kuri turi būti pradėta prieš 2021 m. lapkričio mėn. vyksiančią kitą eilinę jos sesiją, dėl alyvuogių aliejui ir alyvuogių išspaudų aliejui taikomų prekybos standartų, yra pritarti Narių tarybos sprendimų, kuriais iš dalies keičiami alyvuogių aliejui ir alyvuogių išspaudų aliejui taikomi prekybos standartai ir analizės metodas stigmastadienų kiekiui augaliniame aliejuje nustatyti, priėmimui (4).
         
         
            2 straipsnis
            Jei galima manyti, kad 1 straipsnyje nurodytai pozicijai turės įtakos nauja mokslinė ar techninė informacija, pateikta prieš ar per 113-ąją Narių tarybos sesiją, Sąjunga prašo atidėti Narių tarybos iš dalies keičiančių sprendimų, kuriais keičiami alyvuogių aliejui ir alyvuogių išspaudų aliejui taikomi prekybos standartai arba metodai, priėmimą tol, kol remiantis naująja informacija bus nustatyta Sąjungos pozicija.
         
         
            3 straipsnis
            Šis sprendimas įsigalioja jo priėmimo dieną.
         
         
            Priimta Liuksemburge 2021 m. birželio 21 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  2016 m. spalio 10 d. Tarybos sprendimas (ES) 2016/1892 dėl 2015 m. Tarptautinio susitarimo dėl alyvuogių aliejaus ir valgomųjų alyvuogių pasirašymo Europos Sąjungos vardu ir jo laikino taikymo (OL L 293, 2016 10 28, p. 2).
         
            (2)  2019 m. gegužės 17 d. Tarybos sprendimas (ES) 2019/848 dėl 2015 m. Tarptautinio susitarimo dėl alyvuogių aliejaus ir valgomųjų alyvuogių sudarymo Europos Sąjungos vardu (OL L 139, 2019 5 27, p. 1).
         
            (3)  2013 m. gruodžio 17 d. Europos Parlamento ir Tarybos reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL L 347, 2013 12 20, p. 671).
         
            (4)  Žr. dokumentą ST 8638/21 (http://register.consilium.europa.eu).